አሜሪካ በአርባ ምንጭ የሚገኘውን የድሮን ጣቢያዋን ዘጋች
የአሜሪካ አየር ኃይል ላለፉት አራት ዓመታት ሲጠቀምበት የነበረውን በአርባ ምንጭ ኤርፖርት የሚገኘውን የድሮን ጣቢያውን ዘጋ፡፡የአሜሪካ መንግሥት በምሥራቅ አፍሪካ በሚያካሂደው የፀረ ሽብር ዘመቻ ከኢትዮጵያ ጋር በቅርበት የሚሠራ ሲሆን፣ በ2001 ዓ.ም. በአርባ ምንጭ ኤርፖርት የድሮን ጣቢያ ማቋቋሙ ይታወቃል፡፡ የአሜሪካ አየር ኃይል በርካታ ሚሊዮን ዶላሮች ወጪ በማድረግ የአርባ ምንጭ የአውሮፕላን ማኮብኮቢያ የማሻሻል ሥራ ያካሄደ ሲሆን፣ የድሮን ማቆሚያ ሃንጋርም ገንብቷል፡፡ ግንባታውን ያካሄዱት የአሜሪካ ኮንትራክተሮች ናቸው፡፡ከ2003 ዓ.ም. ጀምሮ የአሜሪካ አየር ኃይል ‹‹ሪፐር›› የተሰኙ ሚሳይልና በሳተላይት የሚታዘዙ ቦምቦች የሚሸከሙ ድሮኖች በአርባ ምንጭ ጣቢያ በማስፈር፣ በሶማሊያ በሚገኘው አልሸባብ በተባለው አክራሪ ኃይል ላይ የቅኝትና የአየር ጥቃት ሲፈጽም ቆይቷል፡፡ታማኝ የዜና ምንጮች ለሪፖርተር እንደተናገሩት፣ የአሜሪካ አየር ኃይል በአርባ ምንጭ የሚገኘውን የድሮን ጣቢያውን በቅርቡ ዘግቷል፡፡ በጣቢያው የነበረውን የድሮን ማቆሚያ  ሃንጋር በማፍረስ ድሮኖቹንና ሌሎች መሣሪያዎች እንዳጓጓዙ፣ በጣቢያው የነበሩ የአሜሪካ ወታደሮችም ጓዛቸውን ጠቅልለው መሄዳቸውን ምንጮች ለሪፖርተር ተናግረዋል፡፡በአዲስ አበባ የሚገኘው የአሜሪካ ኤምባሲ ይህንኑ ለሪፖርተር አረጋግጧል፡፡ ከሪፖርተር ለቀረበላቸው ጥያቄ በጽሑፍ ምላሽ የሰጡት የአሜሪካ ኤምባሲ ቃል አቀባይ ዴቪድ ኬኔዲ፣ በአሁኑ ወቅት በአርባ ምንጭ ምንም ዓይነት የአሜሪካ ወታደራዊ ኃይል እንደሌለ ገልጸዋል፡፡‹‹ከኢትዮጵያ ጋር በምናካሂደው የሁለትዮሽ የመከላከያ ትብብር ውይይት በዚህ ወቅት የአሜሪካ ወታደራዊ ኃይል በአርባ ምንጭ መኖር እንደሌለበት ተስማምተናል፡፡ ከአፍሪካ አገሮች ጋር ተባብረን እንሠራለን፡፡ የጋራ ፍላጎታችን ከጊዜ ወደ ጊዜ እንደ ሁኔታው ይቀያየራል፡፡ ከዚህ በኋላ የአርባ ምንጩን ጣቢያ መጠቀም እንደማያስፈልገን ከጋራ መግባባት ላይ ደርሰናል፤›› ያሉት ሚስተር ኬኔዲ፣ መጀመሪያውንም የአርባ ምንጭን ጣቢያ በቋሚነት የመጠቀም ዕቅድ እንዳልነበረ አስረድተዋል፡፡የኢትዮጵያ መንግሥት አሜሪካ በምሥራቅ አፍሪካ በምታካሂደው ፀረ ሽብር ዘመቻ ዋነኛ አጋር ሲሆን፣ አሜሪካ ለኢትዮጵያ ወታደራዊ ድጋፍ ታደርጋለች፡፡ ባለፈው ዓመት የአሜሪካ አየር ኃይል ለኢትዮጵያ አየር ኃይል C130 ሔርኩለስ ወታደራዊ የጭነት አውሮፕላን ለግሷል፡፡የኢትዮጵያ መከላከያ ሠራዊት ሶማሊያ ውስጥ እ.ኤ.አ. ከ2006 ጀምሮ ባካሄዳቸው ወታደራዊ ጥቃቶች የእስላማዊ ፍርድ ቤቶች ኅብረትን ከመበታተኑም በላይ፣ አልሸባብ የተባለውን አክራሪ ኃይል ማዳከሙ ይታወቃል፡፡ 